CELEX: 62022TN0032
Language: fi
Date: 2022-01-19 00:00:00
Title: Asia T-32/22: Kanne 19.1.2022 – Vyatsky Plywood Mill v. komissio

7.3.2022   
            
            
               FI
            
            
               Euroopan unionin virallinen lehti
            
            
               C 109/32
            
         
      Kanne 19.1.2022 – Vyatsky Plywood Mill v. komissio
      (Asia T-32/22)
      (2022/C 109/42)
      Oikeudenkäyntikieli: englanti
      
         Asianosaiset
      
      
         Kantaja: Vyatsky Plywood Mill OOO (Kirov, Venäjä) (edustajat: asianajajat M. Krestiyanova ja N. Tuominen)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa lopullisen polkumyyntitullin käyttöön ottamisesta Venäjältä peräisin olevan koivuvanerin tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 8.11.2021 annetun komission täytäntöönpanoasetuksen (EU) 2021/1930 (1) kokonaisuudessaan siltä osin kuin se koskee kantajaa
               
            
                  —
               
               
                  velvoittaa vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, jossa väitetään, että komissio rikkoi perusasetuksen (2) 3 ja 4 artiklaa, teki ilmeisen arviointivirheen, kun se jätti tarkastelematta EU:n vaneriyhdistysten huomautuksia määrittäessään tuotteen määritelmää sekä unionin tuotannonalan koostumusta ja määritelmää, ja loukkasi hyvän hallinnon periaatetta. Itse asiassa on niin, että tasapuolisena tutkimusviranomaisena komission olisi omasta aloitteestaan pitänyt keskittyä näyttöön, jonka EU:n vaneriyhdistykset toimittivat, tarkastaa se ja antaa asianmukainen tosiasiallinen ja oikeudellinen arvio tuotteen määritelmän asiayhteydessä, mikä on perustavanlaatuinen seikka kaikkiin päätelmiin vaikuttavassa polkumyyntitutkimuksessa. Komissio myös tosiasiallisesti hylkäsi/jätti huomiotta kaiken valittajalta saamansa näytön tai argumentin, joka koski EU:n vaneriyhdistysten huomautuksia.
               
            
                  2)
               
               
                  Toinen kanneperuste, jossa väitetään, että komissio rikkoi perusasetuksen 3 artiklaa suorittaessaan virheellisen hinta-analyysin vahingon ja syy-yhteyden asiayhteydessä. Ensinnäkin komissio jätti huomiotta tutkimusajanjakson jälkeisen hintakehityksen ja jätti ottamatta asianmukaisesti huomioon markkinoiden selvän segmentoitumisen. Toiseksi komissio jätti arvioimatta vaikutuksen, joka on unionin tuotannonalan pääsyllä pääasialliseen raaka-aineeseen, kolmansista maista peräisin olevan tuonnin vaikutuksen ja mahdollisen Venäjään kohdistuvan syrjinnän vaikutuksen.
               
            
                  3)
               
               
                  Kolmas kanneperuste, jossa väitetään, että komissio rikkoi perusasetuksen 21 artiklaa, koska polkumyynnin vastaisten toimenpiteiden kohdistaminen Venäjältä peräisin olevan koivuvanerin tuontiin on vastoin unionin kokonaisintressiä. Unionin tuotannonala, etuyhteydettömät tuojat ja käyttäjät joutuvat tekemisiin sen kanssa, että korkealaatuisesta, ympäristöystävällisestä ja kohtuuhintaisesta koivuvanerista tulee pulaa.
               
            
                  4)
               
               
                  Neljäs kanneperuste, jossa väitetään – toissijaisesti, mikäli unionin yleisen tuomioistuimen mielestä riidanalainen asetus on pysytettävä –, että komissio teki ilmeisen arviointivirheen määrätessään kyseisen toimenpiteen sen tämänhetkisessä muodossa, joka on vastoin unionin intressiä. Menettelyn ulottuvuuden kannalta olisi parempi, jos toimenpiteinä olisi muuttuva tulli, joka perustuu arvotulliin vähimmäistuontihinnalla rajoitettuna.
               
            
         (1)  EUVL 2021, L 394, s. 7.
      
         (2)  Polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8.6.2016 annettu Euroopan parlamentin ja neuvoston asetus (EU) 2016/1036 (EUVL 2016, L 176, s 21).